b'\n_START_ARTICLE_\nJoseph Erlanger\n_START_SECTION_\nDelo\n_START_PARAGRAPH_\nZnanstveno se je ukvarjal predvsem s fiziologijo obto\xc4\x8dil in z elektrofiziologijo. Med drugim je izdelal priro\xc4\x8den sfigmomanometer, ki ga je uporabil za preu\xc4\x8devanje vpliva krvnega tlaka na funkcijo ledvic, in sponko za blokiranje elektri\xc4\x8dne aktivnosti dela sesal\xc4\x8djega srca, s katero je odkrival vlogo blokiranega dela._NEWLINE_Leta 1922 sta z njegovim nekdanjim \xc5\xa1tudentom Gasserjem razvila uporaben osciloskop s katodno cevjo in ga uporabila za registracijo posameznih akcijskih potencialov v \xc5\xbeivcih, za kar so bile takrat obstoje\xc4\x8de naprave prepo\xc4\x8dasne. Ugotovila sta, da \xc5\xbeivec sestavljajo razli\xc4\x8dni tipi aksonov z razli\xc4\x8dno hitrim prevajanjem elektri\xc4\x8dnih impulzov, kar je pojasnilo kompleksne vzorce elektri\xc4\x8dne aktivnosti v \xc5\xbeivcih. Kasneje sta, tudi zaradi razli\xc4\x8dnih pogledov na povezavo med premerom aksona in hitrostjo prevajanja, kon\xc4\x8dala s sodelovanjem in odtlej raziskovala mehanizme prevajanja lo\xc4\x8deno. Erlanger se je proti koncu kariere ukvarjal predvsem z lastnostmi prevajanja vzdol\xc5\xbe najtanj\xc5\xa1ih, nemieliniziranih aksonov.'